Papersnake/gushiwen huggingface dataset:
范武子挽词
许及之（宋代）

呜呼吾武子，天乎夺何速。潇洒锦绣肠，秀润琅玕腹。

出口论世事，好语惊拙目。孝友式里闾，急难骇僮仆。

曩于建业都，共庀主人属。但不同姓氏，何翅如手足。

一日不晤对，尺简频往复。中夜怀清姿，有梦堕脩竹。

时予悼伉俪，感尔念鳏独。别去几岁华，亦闻悲壶俶。

同病心相怜，异县情愈笃。我欲托以妹，子不鄙其族。

两穷忽相值，一家有馀睦。去作建安县，振彼七闽俗。

岂不化彊梗，元不用鞭扑。邑人歌载途，当路荐联牍。

彼守何坚忍，于民能迫促。二年甘不考，百谪宁忍辱。

子方困吏鞅，妹忽沦鬼录。入户悲方缠，出门湿如束。

骏足不受羁，盐车宜折轴。讣来忽收书，痛甚不容读。

未令吾母知，可闻尔母哭。人生会有终，汝死冤乎毒。

吁嗟先大夫，艰难脱荒服。衣钵自桐乡，生涯去巴蜀。

清德诚可种，石田不能粟。尔母今在堂，何以供水菽。

尔弟独当户，何以资耕筑。三儿须教训，一女待鞠育。

自愧贫多累，未能分薄禄。近拟乞州麾，因用致家塾。

此愿未吾遂，有身莫渠赎。所居读书岩，旁依紫逻曲。

忆昔曾同登，相期共结屋。今晨何为者，昨梦不可续。

平生乐哉丘，终焉埋此玉。虽遣奠刍陈，不及墓草宿。

呜呼吾武子，临风泪盈掬。
马文祥寄五气朝元垆至 其二
陈献章（明代）

人间荤血共欢娱，谁作朝元五气垆。自汲山泉煮春茗，不留俗客炰江鱼。
阅史有感
文彦博（宋代）

缥帙青箱次第开，慨然英气转难裁。
莫言美事俱长往，须有清难属后来。
弹铗始知皆琐旅，枕戈方信是雄才。
平生自况真非薄，只是休容楚鸩媒。
宫词
王涯（唐代）

帘外微明烛下妆，殿明放锁待君王。玉阶地冷罗鞋薄，众里偷身倚玉床。
东山感秋词，次康步崖中翰题壁韵五首 其二
丘逢甲（清代）

天涯心逐白云飞，瑟瑟秋芦点客衣。回首大宛山上月，更无缄札问当归。
竹 其三
吴惟信（宋代）

天下清高物，无过是此君。托根才有地，长节便摩云。

翠色晴时见，愁声雨夜闻。粉痕如早脱，龙化复何云。
留别叔骥和叔
赵蕃（宋代）

一见梅花醒病昏，重逢双璧竞清温。
占风占雨行未已，看水看山心故存。
亹亹爱渠谈绪远，班班觉我髩丝繁。
江天何处不须买，亩蕙畹兰期并门。
南窗日午困坐
韩淲（宋代）

困顿南窗日，衰颓畏隙风。酒因寒得策，茶与睡书功。

不比冯唐老，浑如阮籍穷。惊心还嗣岁，随意过残冬。
枕上
陆游（宋代）

世间命薄有谁如？僵卧空山梦亦孤。
三尺窗前灯半死，万重云外雁相呼。
久贫仅守残书笈，未死犹须几酒壼？趣办一棺那得缓，古人四十揣头颅。
送钟钦礼还会稽
王鏊（明代）

会稽山人其姓钟，丹青之外诗仍工。
若耶溪上弄云水，谁将姓字彻九重。
文华殿前见天子，受釐三日居斋宫。
东厢落笔风雨疾，指盼屡得回重瞳。
重瞳一一分甲乙，御笔亲书为第一。
峰峦惨淡李营丘，烟云灭没王摩诘。
诏令内府赐麟?虎，又向边城落戎籍。
山人拜舞前致词，草茅何幸逢明时。
金坡玉琐天上见，惜臣老矣无能为。
鉴湖一曲臣所好，细草幽花梦中到。
敕赐乌纱作外臣，白石清泉恣游钓。
云浩浩，江悠悠，山人去矣谁为留。
人生虽云故乡乐，大隐金门亦不恶，君不见东方朔。
法相寺可赋亭
吴时显（宋代）

尘埃谁复识瞿野，高座风生玉麈谈。
露浥芙蓉心与净，香浮檐卜鼻先参。
杜陵托兴歌茅屋，山谷留情赋草庵。
试叩禅关闻密语，前三三与后三三。
偶成
滕茂实（宋代）

纤云卷尽见秋容，古木交阴一埽空。雪压群山晓来雨，叶侵缺甃几番风。

欲归未得人将老，屡送还来鬼亦穷。赖得子卿佳传在，整冠时读慰飘蓬。
诗一首
徐守信（宋代）

牡蛎滩头一艇横，夕阳西去待潮生。与君不负登临约，同上金鳌背上行。
谢舒景叔写照见赠
楼钥（宋代）

谁写衰容入画图，本来面目旧形模。
几年老瘦鬓如雪，不道今吾非故吾。
雨夜
陆游（宋代）

镜湖归隐老黄冠，布褐萧然一室宽。
灯影青荧人未睡，雨声点滴夜将阑。
四朝出处朋侪尽，半世漂流骨相寒。
青史无名端可耻，著书留与後人看。
咏柳
徐坚（唐代）

有客攀条感旧游，依然风景画桥头。青帘沽酒烟中市，银甲调筝水上楼。

不是别离常带恨，纵非风雨也关愁。那堪玉露凋伤后，落叶哀蝉咽暮秋。
即事谢子之二绝句 其二
晁说之（宋代）

悦己曾增巧笑容，舞鸾归歇鉴花中。人间遇乐便作乐，何用行军问所从。
蛟龙引
元好问（金朝）

古剑咸阳墓中得，抉开青云见白日。蛟龙地底气如虹，土花千年不敢蚀。

洪炉烈焰初腾精，横海已觉无长鲸。世上元无倚天手，匣中谁解不平鸣。

割城恨不逢相如，行酒恨不逢朱虚。尚方未入朱云请，盟盘合与毛生俱。

谁念田文坐中客？只将弹铗叹无鱼。
韩魏公生日
强至（宋代）

三秋开爽气，七月降元精。
致主钧枢遍，尊贤衮钺轻。
显庸归社稷，阴相在神明。
漳水流无竭，年年伴寿觥。
戏作贫诗二首 其一
陆游（宋代）

垂老贫弥甚，虚教遇太平。灶闲无马穴，釜冷有鱼生。

妾病常停织，儿饥屡辍耕。痴顽惟此老，未废浩歌声。
纸阁 其二
项安世（宋代）

薄似秋云莹似冰，清于寒士懒于僧。凭谁更得移蟾法，剪取光明不用灯。
水调歌头 李彭州生日
魏了翁（宋代）

促织谁遣汝，唧唧不能休。揽衣起观，四顾河汉淡如油。

露下南山荟蔚，风抹西湖菱芰，客感浩悠悠。尚此推不去，岁寿两公侯。

自侯归，闲日月，几春秋。东方千骑，何事白首去为州。

会有葛公清侣，携上神仙官府，玉案侍前旒。却袖经纶手，归伴赤松游。
和奇父叔夏雪五首
胡寅（宋代）

不须十日照胥敖，且要仙花丽显皋。
集霰果然归望望，同云因得蔽高高。
辉山玉璞韬虹气，乱眼烟霄隘羽毛。
欲叩小斋拚醉赏，最怜纤玉劝持醪。
酬颍昌叶内翰见招
程俱（宋代）

触石西游溯浊波，京华旅食谢经过。年侵镜里今如此，歌缺壶边可奈何。

宾阁遥知悬玉麈，直庐应许到金坡。须公一节趋环召，犹及昆明百步荷。
江行即事八首 其三
李纲（宋代）

置散徒怀报国心，还家欣得故园音。钩辀晓岸云林密，款乃暮江烟水深。

壮志已同灰灺冷，班毛从使雪霜侵。卧龙只合耕南亩，抱膝空为梁甫吟。
次韵段季裕惠诗二首 其一
王庭圭（宋代）

久战词场力未衰，毫端珠璧粲离离。气如八尺九花马，人似千年五聚龟。

国士无双君自有，痴儿不了我先知。七年留滞沅湘道，忽咏青山独往诗。
自高淳东坝泛舟小溪趋溧阳
刘臻（隋代）

不信前溪渡，渔舠可径通。几湾瓜蔓水，一剪柳丝风。

海燕翻波惯，吴儿拍棹工。客心孤绝处，天末有归鸿。
【双调】殿前欢·懒云窝
吴西逸（元代）

懒云窝，醒时诗酒醉时歌。瑶琴不理抛书卧，无梦南柯。得清闲尽快活，日月似撺梭过，富贵比花开落。青春去也，不乐如何？
懒云窝，醒时诗酒醉时歌。瑶琴不理抛书卧，尽自磨陀。想人生待则么？富贵比花开落，日月似撺梭过。呵呵笑我，我笑呵呵。
懒云窝，客至待如何？懒云窝里和衣卧，尽自婆娑。想人生待则么？贵比我高些个，富比我松些个？呵呵笑我，我笑呵呵。
齐天乐·後堂芳树阴阴见
杨无咎（宋代）

後堂芳树阴阴见。疏蝉又还催晚。燕守朱门，萤粘翠幕，纹蜡啼红慵剪。纱帏半卷。记云亸瑶山，粉融珍簟。睡起援毫，戏题新句谩盈卷。睽离鳞雁顿阻，似闻频念我，愁绪无限。瑞鸭香销，铜壶漏永，谁惜无眠展转。蓬山恨远。想月好风清，酒登琴荐。一曲高歌，为谁眉黛敛。
题邓梅边买驴卷后
徐瑞（宋代）

出市难逢陈处士，叩门谁识傅先生。此行若遇孙郎宴，借笔不妨题子名。
清平乐
黄庭坚（宋代）

休推小户。看即风光暮。萸粉菊英浮碗醑。报答风光有处。

几回笑口能开。少年不肯重来。借问牛山戏马，今为谁姓池台。
次夕宿省再用前韵呈同舍
韦骧（宋代）

凛烈寒威著寝衣，中台独宿夜分时。郎潜已叹斑冯鬓，幼学空思下董帷。

直舍孤灯生晕浅，禁垣清漏送声迟。何年追语今宵事，笑向江湖理钓丝。
杨妃
真山民（宋代）

三郎掩面马嵬坡，生死恩深可奈何。
瘞土驿傍何足恨，潼关战处骨埋多。
蓦山溪
俞国宝（宋代）

群花烂熳，春色浓如酒。芳草绿铺茵，正荼コ、牡丹时候。佳辰协铺，来降蕊宫仙，珠帘卷，画堂深，香雾腾金兽。

朱颜绿鬓，不改长安旧。金盏莫辞深，拚通宵、尽从银漏。笙歌丛里，欢笑度年华。看荣贵，有儿孙，永祝松椿寿。
自去冬不雨至今道傍井竭田多不耕有感
李纲（宋代）

匝地风雷空震荡，终宵云雨竟虚无。媮閒农具田皆废，暍死行人井半枯。

东海愆阳缘孝妇，桑林谒祷本谗夫。忠魂昭雪奸邪逐，坐见为霖万物苏。
唐伯虎与祝枝山联句咏奇石
唐寅（明代）

嵯峨怪石倚云间，抛掷于今定几年。
苔藓作毛因雨长，藤萝穿鼻任风牵。
从来不食溪边草，自古难耕陇上田。
恨杀牧童鞭不起，笛声斜挂夕阳烟。
颂古一百则
释正觉（宋代）

九包之雏，千里之驹。
真风度签，灵机发枢。
劈面来时飞电急，迷云破处太阳孤。
捋虎须，见也无，
个是雄雄大丈夫。
临江仙
米友仁（宋代）

野外不堪无胜侣，笑谈安得君同。四时景物一壶中。醉余临望处，远岫数重重。

溪上新荷初出水，花房半弄微红。晓风萧爽韵疏松。娟娟明月上，人在广寒宫。
有丧
张载（魏晋）

有丧不免道终非，少为亲嫌老为衰。
举世只知隆孝妣，功缌不见我心悲。
颂古八首
释师一（宋代）

三唤须知意不轻，平生肝胆一时倾。
负吾负汝还知否，纵有丹青画不成。
花翁
释广闻（宋代）

传来五叶到渠侬，略露些儿便不同。自是普通年远事，莫将一样看春风。
春日怀金陵旧游六首 其一 神乐观
王懋明（明代）

仙观青门外，尝从金马过。桃花霞际吐，黄鸟日边歌。

晚酌醒池水，春衣暖径莎。自闻清乐后，长使梦云和。
观山茶过回龙寺示邦基
释德洪（宋代）

北窗赏新晴，睡美正清熟。竹鸡断幽梦，朦胧不能续。

卧闻故人家，山茶已出屋。欣然一命驾，妍暖快僮仆。

千朵鹤顶红，染此一丛绿。坐客例能诗，秀句抵金玉。

携过回龙寺，扫壁为君录。逸笔作波险，攲斜不可读。

坐惊殷床钟，暮色眩双目。入关更清兴，市井乱灯烛。

人生分万途，称心良易足。时平且行乐，馀宾非所欲。
代弟二首
许月卿（宋代）

渭阳梦断几经年，幸甚东床再有缘。
跃鲤庭中看铸鼎，乘龙门外待扬鞭。
墓碑不载韩翱字，文集应传李汉编。
愁满重慈鬓边雪，夜来风雨暗前川。
湘上二首
孔武仲（宋代）

南归曾泛碧湘船，击伏临流似浩然。
平野几枯残岁草，渌波犹浸旧时天。
簿书倥偬嗟岩邑，樽酒欢娱忆少年。
尺水片云今我有，亦当风月为留连。
松窗用杜句为韵和以棋酒为意十首
曹勋（宋代）

相君有妙理，芳醪正所应。
红妆艳绮席，翠幕张华灯。
雨中远望惠山二首
杨万里（宋代）

诗人也是可怜生，不及穿云渡水僧。
不是惠山看不见，只教遥见不教登。
同陈宰黄簿游灵山八首宰云吾辈可谓忙里偷闲
陈造（宋代）

令尹拯济功，在处腾歌讴。
悠然伊洛意，副此招提游。
一笑倥偬余，政以先民忧。
虽怀蔡侯静，不作赵孟偷。
题僧院
李涛（唐代）

走却坐禅客，移将不动尊。世间颠倒事，八万四千门。
临江仙·未遇行藏谁肯信
侯蒙（宋代）

未遇行藏谁肯信，如今方表名踪。无端良匠画形容。当风轻借力，一举入高空。
才得吹嘘身渐稳，只疑远赴蟾宫。雨馀时候夕阳红。几人平地上，看我碧霄中。
挽殷君二首 其一
刘宰（宋代）

汗衣亭午亚红尘，中有池塘得句人。雅趣终难混尘俗，匆匆归卜太初邻。
秋怀四首
陈师道（宋代）

积雨不受暑，既晴还得秋。
未免困河鱼，宁如喘吴牛。
风梧有先声，巢燕无後留。
人生行乐尔，一经今白头。
采莲曲
赵瑗妾（明代）

南湖采莲女，日日南湖归。
浅渚莲子满，深潭荷叶稀。
荡桨娇无力，水溅越罗衣。
无心却回棹，贪看鸳鸯飞。
题村店壁
陆游（宋代）

五十年来命压头，即今残发不禁愁。
乱鸦阵起霜天晚，落叶声乾古渡秋。
小市啜醨聊兀傲，长亭秣蹇得迟留。
一身自处穷如许，幸是无因为国谋。
胡夫人挽词
林季仲（宋代）

自昔衣冠盛，人言胡与吴。
诗书渐渍久，妇女见闻殊。
凤去怜雏弱，鸾吟叹影孤。
灵龟表贤德，卜地得慈湖。
初暑马上 其三
刘攽（宋代）

臧孙御叔悉名卿，饮酒何妨傲雨行。未似驱车日当午，敢嫌高士笑劳生。
秋日书怀
金朋说（宋代）

夜合花开放晓晴，凉飙新爽小池亭。
幽人雅称林泉兴，弄月吟风光更清。
杏殇 其五
孟郊（唐代）

踏地恐土痛，损彼芳树根。此诚天不知，剪弃我子孙。

垂枝有千落，芳命无一存。谁谓生人家，春色不入门。
满庭芳（立春）
史浩（宋代）

梅萼冰融，柳丝金浅，绪风还报初春。木君青旆，猎猎下苍旻。亲初虚皇妙旨，将枯朽、咸与维新。须臾见，芳效乐圃，生气遍无垠。

青丝，行白玉，一杯介寿，红浪粼粼。便安排歌舞，蝶翅莺唇。别有神仙窟宅，乾坤内、充满氤氲。功成处，花开不老，酒熟镇甘醉。
百鹭图
戴表元（宋代）

苇折荷枯可奈何，西风吹影净婆娑。
微君作此超摇趣，一个江天也厌多。
五日诗
魏收（南北朝）

麦凉殊未毕，蜩鸣早欲闻。
暄林尚黄鸟，浮天已白云。
辟兵书鬼字，神印题灵文。
因想苍梧郡，兹日祀陈君。
课子二首
娄坚（明代）

世已无如假，余犹颇识真。
最怜惟稚子，难使学时人。
诵即先经传，文须蹈雅驯。
纵令竽瑟误，为玉不为珉。
绝句四首
陈师道（宋代）

昏昏嗜睡元非病，续续题诗不耐闲。
作意买山还得笑，多方拔白郤成斑。
玉笥歌赠吴冰斋
罗洪先（明代）

玉笥之西来九仙，九仙之台高插天。少时梦想不得到，行年五十初攀缘。

是时十月天色肃，霜枫露草迷深谷。道遇幽人身姓吴，自谈曾授长生箓。

心性好洁住冰斋，不逐烦俗成群侪。为予指点且先导，拍手云外开尘怀。

一别十年空羽翰，夜深风断啼猿乱。惟有幽人山下留，杖屦之时入星汉。

苒苒光阴五十春，容色无殊台上人。竞道仙村长藜棘，常依洞石作比邻。

我已无心问五岳，知君犹慕彭铿学。他年台上听吹笙，不知谁识王乔鹤。
闺怨一百首次孙西庵原韵 其六十六
郭辅畿（明代）

去年相送出城隅，郎秉青骢妾乘车。为爱团圆明镜好，欲将分赠又踟蹰。
颂古三十三首
释师观（宋代）

叉手进前，寂子不会。
杀人活人，好个三昧。
这般阿师，丛林殃害。
白云尽处是青山，行人更在青山外。
喜雨
刘攽（宋代）

山雨来何暮，高天始震雷。江声翻滟滪，水气逼昭回。

洒落芳年晚，空凉醉眼开。蛟龙定神宅，蜗角更谁猜。
旅夜
释文珦（宋代）

秋宵似岁长，旅馆更荒凉。
灯暗鼠出穴，天寒虫近床。
羁栖弥岁月，老大易悲伤。
幸有茅庐在，何为别故乡。
生查子·秋社
吴文英（宋代）

当楼月半奁，曾买菱花处。愁影背阑干，素发残风露。
神前鸡酒盟，歌断秋香户。泥落画梁空，梦想青春语。
岁旦朝回口号
杜牧（唐代）

星河犹在整朝衣，远望天门再拜归。

笑向春风初五十，敢言知命且知非。
山月驿闻子规次韵
李纲（宋代）

春枕梦回孤馆悄，世故萦心愁不了。山深夜闲子规啼，残月满窗天未晓。
归园田居·其五
陶渊明（魏晋）

怅恨独策还，崎岖历榛曲。
山涧清且浅，可以濯吾足。
漉我新熟酒，只鸡招近局。
日入室中暗，荆薪代明烛。
欢来苦夕短，已复至天旭。
拟陶体三首其一手问足
梅尧臣（宋代）

共生一体中，出处常相并。
所动辄有迹，何不择地行。
履舄虽可蔽，步武岂无声。
尝思汝为玉，请刖见直诚。
三封庙寄侄逊道迩道
何吾驺（明代）

哭绝还苏亦已疏，凤衰犹见两飞雏。临风纵有一行泪，何似吾儿读父书。
京口江际弄水
徐铉（宋代）

退公求静独临川，扬子江南二月天。百尺翠屏甘露阁，

数帆晴日海门船。波澄濑石寒如玉，草接汀蘋绿似烟。

安得乘槎更东去，十洲风外弄潺湲。
忆昔
陆游（宋代）

忆昔高皇绌柄臣，招徕贤隽聚朝绅。
宁知遗恨忽千载，追数同时无一人。
薶骨九原应已朽，残书数帙尚如新。
此身露电那堪说，也复灯前默怆神。
答陈公美四首
苏洵（宋代）

仲尼鲁司寇，官职亦已优。
従祭肉不及，戴冕奔诸侯。
当时不之知，为肉诚可羞。
君子意有在，众人但愆尤。
置之待后世，皎皎无足忧。
送欧阳推官赴华州监酒
苏轼（宋代）

我观文忠公，四子皆超越。
仲也珠径寸，照夜光如月。
好诗真脱兔，下笔先落鹘。
知音如周郎，议论亦英发。
文章乃余事，学道探玄窟。
死为长白主，名字书绛阙。
（熙宁之末，仲纯父见仆于京城之东，曰：“吾梦道士持告身授吾曰：上帝命汝为长白山主，此何祥也？”明年，仲纯父没。）
伤心清颍尾，已伴白鸥没。
喜见三少年，俱有千里骨。
千里不难到，莫遣历块蹶。
临分出苦语，愿子书之笏。
同韩孟郁饯别欧达可得流字
李孙宸（明代）

悲哉箫瑟气为秋，潞水寒生万里舟。华发自伤亲友别，浊河天坼古今流。

山中素业凭谁问，台上黄金待汝酬。去住总难期后会，陆沈吾未任淹留。
赠无咎以既见君子云胡不喜为韵八首 其三
张耒（宋代）

文风还正始，磊落有诸君。长者进后生，亦使我有闻。

譬如狸与虎，偶使并称文。终然不可及，困我力空勤。
长生院作寿 其一 
吴当（元代）

蓬莱云气合从龙，肠断关山几万重。水落城空山未晓，长生院里鼓逢逢。
武陵春
吴潜（宋代）

惨惨凄凄秋渐紧，风雨更潇潇。强把炉薰寄寂寥。无语立亭皋。

强路十年成底事，水国更停桡。苍鸟横飞过野桥。人不似、汝逍遥。
送王慎中
黄裳（宋代）

为贫为仕我与君，失意以归南北云。岂把去留论适莫，岂因得丧悲离合。

人是人非春觉梦，物来物去花开落。攀缘一断六尘空，缘至乃施无斧凿。

不求脱，不与缚，君期万法无忧乐。不可减，不可增，君期一性无亏成。

世人■埴谁知己，不怨不知知不喜。尘萦尝与众凡悲，流转域中而已矣。

君之入道人不知，不得已事君不为。天然淡薄日一饭，心机不用如婴儿。

闻其风者少当愧，此道亦更清于夷。君归休，白心碧眼非庸流。

内观无物四肢堕，性天虚阔阴云收。君归去，晓猿夜鹤无寻处。

炉中灵药果谁传，林下老人终共语。何时我向江边来，相从方外幽怀开。

长愿为云逐东野，莫教风思生尘埃。
次韵汪汝直同年
李正民（宋代）

紫陌同寻上苑春，升沉荣谢事难论。时危重叹青毡失，老去空惊白发新。

共待声名继裴马，更崇风义比雷陈。自惭持橐终无补，拟乞麾符寂寞滨。
寻梅
沈蔚（宋代）

今年早觉花信蹉。想芳心、未应误我。一月小径几回过。始朝来寻见，雪痕微破。

眼前大抵情无那。好景色、只消些个。春风烂熳却且可。是而今、枝上一朵两朵。
莲华峰法云即事五首 其三
刘弇（宋代）

渡南渡北闲花草，闹绿稀红随分好。得意即适那知非，浅近由来贵深渺。
秋日杂兴二首
谢隽伯（宋代）

高槐堕疏花，梁燕感时节。
神飚驾轻翮，行计夙已决。
飞鸣绕前檐，似与主人别。
鸟衣隔海云，去去避霜雪。
故垒尚未归，相期杏花月。
题吴成伯家文与可所画晚霭横春图
李彭（宋代）

湖州手参造化炉，墨君老稚俱扶疏。含毫回作晚霭戏，凭轩丹青浑欲无。

雨声忽破鸟行急，木末尚挂穷猿呼。衰翁将雏来荡桨，挽引斜晖到渔网。

岚昏那计目力长，厓倾欲陟天梯往。湖州虽仆妙相存，此画他年人更珍。

但恐君家风雨夜，山川断取不无神。
孙香岩先生以自乘良马惠赠走笔赋谢
关槐（清代）

天生神骏宛马雄，一扫凡马千群空。𥬞云蹑电惊飞虹，骞腾倏忽追无踪。

吾师纵控组舞工，朝秣夕饮东华东。咫尺上与天阊通，年年侍从披云鬃。

虎胸彗尾骨格丰，志决千里将毋同。解骖脱赠谊独隆，得得满马皆春风。

紫薇郎官退自公，鞭丝帽影花濛濛。
清平乐
徐照（宋代）

绿围红绕。一枕屏山晓。怪得今朝偏起早。笑道牡丹开了。

迎人卷上珠帘，小螺未拂眉尖。贪教玉笼鹦鹉，杨花飞满妆奁。
句
周洙（宋代）

凭君点数西南景，枕上观山有几州。
鲲身王
许廷崙（清代）

落花如尘香不歇，紫箫吹急夕阳没。灵旂似复小徘徊，解缆风微讫不发。

碧波涵镜逼人清，照见轻妆水底月。龙宫百宝纵光怪，洛水明珰汉皋佩。

淫佚民心有识伤，升平馀事无人缋。神来漠漠云无心，神去滔滔空水深。

士女杂沓举国狂，年年迎送鲲身王。
祷正一真君
夏元鼎（宋代）

未登龙虎榜，且登龙虎山。
一见三清易，三年一第难。
剑埋光射斗，鸡鸣晓席关。
乾坤谁整顿，拟伴赤松閒。
过北邙山
刘沧（唐代）

散漫黄埃满北原，折碑横路碾苔痕。空山夜月来松影，

荒冢春苔变木根。漠漠兔丝罗古庙，翩翩丹旐过孤村。

白杨落日悲苔起，萧索寒巢鸟独奔。
官满借居
石逢龙（宋代）

尽装家具已回京，便觉身如片叶轻。
近市借居人语杂，闭门独叶自心清。
雨中蹑屣青苔滑，烛下梳头白发明。
余亦傍人檐底住，新来巢燕不须惊。
北游朔城行
释文珦（宋代）

北游朔城，险阻艰难。
荒溪遐旷，穹谷纡盘。
白日晦景，阴云洞寒。
凝冰不冶，积雪宁乾。
冻草色死，北风声酸。
林啸猛虎，路多胡犴。
愁肠分裂，趼足蹒跚。
风餐不饱，露宿难安。
别离之苦，维昔所叹。
怀哉征人，曷云来还。
咏山樽二首
李白（唐代）

蟠木不雕饰，且将斤斧疏。
樽成山岳势，材是栋梁馀。
外与金山并，中涵玉醴虚。
惭君垂拂拭，遂忝玳筵居。

拥肿寒山木，嵌空成酒樽。
愧无江海量，偃蹇在君门。
望横塘诸山怀玉性萧先辈
刘崧（元代）

白发曾闻一老翁，巍科当日仰高风。乡人遥指读书处，多在林间野寺中。
过小孤顺风纵帆瞬息数里
陈杰（宋代）

顺水风吹顺水船，全家水上作飞仙。
犹疑五老瞠居后，不觉九华参在前。
萧飒自怜双鬓发，应酬不暇许山川。
腐儒易动还多事，三老齁齁倚柁眠。
闰中秋夜田御宿大参携樽饮余映碧园 其二
孙传庭（明代）

瑶台此夕望弥新，漫欲高飞问玉轮。天与山园留飒爽，月随好玉振精神。

衣沾桂气香逾远，盏落蟾光影更真。忽忆前朝登眺处，边云满目正愁人。
点绛唇·春愁
赵鼎（宋代）

香冷金炉，梦回鸳帐馀香嫩。更无人问。一枕江南恨。
消瘦休无，顿觉春衫褪。清明近。杏花吹尽。薄暮东风紧。
宇文衮臣吏部予在蜀日与之游至厚契阔死生二
陆游（宋代）

英姿爽气宇邛州，虽古人中岂易求。
六月长途将暍死，一天风雹起龙湫。
和钱处和大资四首
曹勋（宋代）

曹源一滴鉴云开，便觉星蟾动地来。
君去我方专此兴，只应空照话诚哉。
次韵话别
方岳（宋代）

一雨桐江滑，佳哉月一篷。
归犹惭怨鹤，悔不蚤冥鸿。
涉世书无用，寻山酒有功。
诸人如见问，贫耳却非穷。
静斋为仁和任安赋
邓林（宋代）

閒居城市澹无营，客去柴门尽日扃。车辙不从□□过，书声惟有近邻听。

筠帘半卷尘凝榻，蔓□□生翠满庭。久静由来当一动，伫看鹏运起沧溟。
元日会凌季文家
朱翌（宋代）

柏叶椒盘巧试新，大呼珠履集华茵。
香醪满劝橘为盏，红烛示消梅写真。
荔子双头归有遗，天花六出静无尘。
稍晴便合西湖去，寻遍山房洞户春。
朝阳穿破衲赞
释绍昙（宋代）

断线无蹊，折针缺鼻。
提得完全，金乌西坠。
庚午腊中苦寒不雪不雪岭南之常而苦寒为希有矣
郑刚中（宋代）

檐风动修竹，终夜玉相戛。晓望山头松，孤瘦冻欲折。

欣然扫茅亭，准拟看飞雪。待之既踰时，脚硬冷如铁。

青山全不老，暮雨空凄绝。岂非地气偏，湿浊旧不泄。

剪水下云来，祗向虚空歇。今年腊中寒，万口称凛冽。

此是雪先声，荡洗岭南热。蜑叟且莫惊，造化无差别。

会须烟瘴林，都有琪花结。草色润如酥，看取焦枯活。
燕城读史
罗公升（宋代）

辽佐遣戍函谷举，平怀构兵江都亡。
秦隋失道自速死，可是东海真不祥。
和余樗年试院即事呈诸公
李公麟（宋代）

盍簪闻善若江河，帘幕疏閒笑语过。月照飞笺穿户绮，风生挥麈动衣罗。

已张英彀收三俊，更赋离骚续九歌。凉夜沉沉清不寐，空庭无奈叶声何。
送刘进士游边
祖无择（宋代）

朔风动地雪花明，去去从知指戍城。
场藿未縻千里骥，食鱼翻嗜五侯鲭。
征途望断河冰合，旅馆吟残海月生。
且共淹留话离索，一尊浊酒为君倾。
圆明园四十景诗 其三十 澡身浴德
弘历（清代）

苓香含石髓，秋水长天色。不竭亦不盈，是惟君子德。

我来俯空明，镜已默相识。鱼跃与鸢飞，如如安乐国。
偕胡西垞稚威读书石林禅房张尔康赵韫山各以诗寄次韵奉寄
周大枢（清代）

不妨丈室共谈禅，懒读《南华》第一篇。成佛未甘居谢后，论》那得在卢前。

听钟野寺千山里，打桨寒塘万柳边。浮世积埃安可问，此生木榻会须穿。
过茱萸堰
梅尧臣（宋代）

茱萸堰在吴牛死，茱萸堰废吴牛闲。
吴牛闲，东南百货来如山。
题灵溪道旁水阁
姚勉（宋代）

一碧无波湛浅溪，钓舟已系打鱼归。
碧山黄叶排如画，中有联翩白鹭飞。
九月七日子坦子聿俱出敛租谷鸡初鸣而行甲夜始归劳以此诗
陆游（宋代）

仲秋谷方登，螟生忽告饥。
艰难冀一饱，俯仰事已非。
贷粮助耕耘，客主更相依。
一旦忽如此，欲语涕屡挥。
共歛螟之余，存者牛毛稀。
吾儿废书出，辛苦幸庶几。
夜半闻具舟，怜汝露湿衣；既夕不能食，念汝戴星归。
手持一杯酒，老意不可违。
秫瘦酒味薄，食少鸡不肥。
颇闻吴中熟，多稼彻王畿；亦欲就饱处，无羽能奋飞？官富哀我民，榜笞方甚威；渠亦岂得已，抚事增歔欷！
明逸宣义披仙馆
吴颐（宋代）

仙境清闲识者稀，几人来此学幽栖。
红泉瑶草春长在，流水桃花路弗迷。
丹气犹涵阶下井，遗踪难认壁间题。
只怜星石今无恙，夜夜寒光北斗齐。
邺宫词二首
陆龟蒙（唐代）

魏武平生不好香，枫胶蕙炷洁宫房。

可知遗令非前事，却有馀薰在绣囊。

花飞蝶骇不愁人，水殿云廊别置春。

晓日靓妆千骑女，白樱桃下紫纶巾。
元夕二首
项安世（宋代）

腊雪初消御路乾，暖风吹面不成寒。
月华满地春如酒，不是烧灯也合看。
有童子市龟七以百金得而放之
韩元吉（宋代）

百金为换七玄衣，自启筠笼俯钓矶。
白水真人聊并聘，清江使钓遂同归。
负图可但逢时出，曳尾宁须与世违。
好去沧波莫回首，余不宁下柳依依。
送赵吏部 其四
释善珍（宋代）

抚槎溯银潢，手探支机石。天孙茧瓮丝，拟补衮五色。

星斗光离离，欲见无羽翼。旧恩倘可报，杀身奚足惜。
拟寒山自述 其九
释咸静（宋代）

莫笑我自述，粗言无义理。岂为骋文辞，因笔写其志。

百年呼吸间，何用苦较计。劝汝莫痴毒，无常忽忽至。
陈觉放还至泰州，以诗见寄，作此答之
徐铉（宋代）

朱云曾为汉家忧，不怕交亲作世仇。壮气未平空咄咄，

狂言无验信悠悠。今朝我作伤弓鸟，却羡君为不系舟。

劳寄新诗平宿憾，此生心气贯清秋。
梅花十首 其六
许及之（宋代）

为爱林林次第开，却须雪压与霜催。岁寒偃蹇非无意，破冷冲寒来几回。
春日皇甫司勋见过余出小鬟以筝琶侑觞司勋为
何良俊（明代）

帘同夏亶真成陋，床类杨褒亦太寒。
不是窈娘容绝世，何妨日日借人看。
冯翊西楼（一作郎士元诗）
张继（唐代）

城上西楼倚暮天，楼中归望正凄然。近郭乱山横古渡，

野庄乔凄带新烟。北风吹雁声能苦，远客辞家月再圆。

陶令好文常对酒，相招那惜醉为眠。
松江别诗
卢祖皋（宋代）

明月垂虹几度秋，短篷长是系人愁。暮烟疏雨分携地，更上松江百尺楼。
赞三十六祖颂
释印肃（宋代）

谁易阿谁难，多闻不透关。
忽解空无我，内海更藏山。
舟中遇同年吴圯宪副往洮泯兵备问余彼中风俗赋此答之
李裕（元代）

洮泯苦寒地，自昔号西戎。板屋家家是，毡裘处处同。

花开春暮后，猿啸雨馀中。居处须当避，南山瘴疠风。
杂述
林泳（宋代）

唐士有非国语，汉人曾反离骚。
依本定非笔杰，爱奇自是人豪。
书蔡香祖掌教海南杂著后 其一
施钰（清代）

三纪梯航作笔谈，姓名知已震安南。炎荒不假文人道，谁著天朝教化覃。
题半面美人图 其一
林朝崧（清代）

似将回首尚迁延，阿堵神情已尽传。螺黛半弯描月瘦，翠翘一尽压云偏。

是谁偶欠添毫笔，累我空吟却扇篇。料得画师非惜墨，好花开到五分鲜。
醉花间·月落霜繁深院闭
冯延巳（五代）

月落霜繁深院闭，
洞房人正睡，
桐树倚雕檐，
金井临瑶砌。
晓风寒不啻，
独立成憔悴，
闲愁浑未已，
人心情绪自无端，
莫思量，休退悔。
杂感五首以不爱入州府为韵 其四
陆游（宋代）

洚水初平时，草木充九州。禽兽孳育繁，与人为敌雠。

于时圣人作，日夜为民忧。思有以胜之，食肉而服裘。

然后人奠居，禾黍岁有秋。岂知千载后，戕杀无时休。

一食刀几赤，百味供膳羞。豪侈方相誇，哀哉非始谋。
高陵篇
卢熊（明代）

炎精昔衰谢，海内皆鼎沸。董卓乱天常，曹瞒据神器。

皇图竟沦没，昭烈尚颠沛。大野龙蛇斗，强弱共吞噬。

有吴起江东，父子迹相继。破虏既忠壮，讨逆亦猛锐。

发愤兴王业，指顾定吴会。句章破妖党，长沙掳勇鸷。

灵威慑遐迩，义声薄中外。叱咤宛颍平，驰骋风霆厉。

园陵赖修塞，山越销氛沴。徇国誓捐躯，赍恨悲早世。

四叶垂鸿烈，三方开鼎峙。庙号极尊崇，功德褒显谥。

□□□□□，补益见明智。当年奉烝尝，同穴祔幽竁。

后代得贤令，洒扫给奴隶。斯文传至今，读者为歔欷。

讵知岁月久，椎剽堕奸计。铭传赤乌字，镜括苍螭鼻。

瑰珍付豪敚，遗甓留款识。或云金龙船，光怪发灵掞。

云旗纷㫃蹇，鬼物啸阴晦。登陟增感伤，宰木亦斩刈。

骊山锢三泉，徒为身后累。俯仰千载余，英雄凛生气。

伊谁任封殖，激劝由长吏。陈诗系风教，拭目睹高谊。

魂兮或可招，欲效楚人㱔。
社日
方岳（宋代）

燕子今年掯社来，翠瓶犹有去年梅。
丁宁莫管杏花俗，付与春风一道开。
蝶恋花·风雨一春寒料峭
佚名（宋代）

风雨一春寒料峭。才到中和，喜气薰晴晓。九叶仙茅呈瑞巧。青青辉映萱庭草。红著蟠桃春不老。戏彩称觞，阿母开颜笑。丹桂五枝年并少。荣亲伫下金花诰。
送王景宪奉职
梅尧臣（宋代）

清羸将家子，苦节自寒儒。
四壁我何有，一钱君亦无。
下滩船自急，闻雁日将晡。
行爱青山口，人烟事网罛。
句 其六
汪藻（宋代）

欲识庆源何自远，大川东去未渠央。
梦故人高季迪（二首）
杨基（明代）

惊人新句叹无前，故态疏狂似少年。
便写锦囊三百首，为君披咏步凉天。
钱塘筑城过西湖述怀二首（乙亥八月）
易恒（明代）

人间秋色易萧条，湖上风光更寂寥。
龙井阴时应有剑，凤台空后不闻箫。
修眉愁澹初三月，画舫歌残第六桥。
坐看两峰千古并，蓬莱几见海尘漂？人民城郭是耶非，几
度徘徊有所思。
雷火已焚杨琏塔，劫灰又见汉家池。
岳王墓下石如马，伍相祠前云若旗。
物色由来关气象，尽抛金甲定何时。
沁园春·闻道参军
刘仙伦（宋代）

闻道参军，今日垂弧，胜如去年。正新颁蓝绶，天香芬馥，初开黄牒，御墨新鲜。鼻祖登科，已逾百载，衣钵于今喜再传。图南事，看抟风九万，击水三千。官曹小试民编。有奕世甘棠在道边。向樽前有兴，细斟清醥，琴中得趣，缓拂朱弦。东观酬书，西垣草制，此去掀胜好看鞭。应难老，信君家眉寿，自有篯山。
送李元量知池州
赵鼎臣（宋代）

传闻喜色动周邦，日日江边望节幢。天下文章曾第一，关西材气本无双。

好栽红药归持橐，却驾朱幡远渡江。千里不须劳笔力，从来九鼎尚能扛。
和赵大夫鹿鸣宴集
陈师道（宋代）

赵侯诗律近风骚，雅意推贤答圣朝。
鸿雁著行过渭水，凤凰览德下虞韶。
三千著籍今为盛，九万论程不作遥。
不读世书谈世事，卧看君自致青霄。
送从兄祕校咸赴衢州都掾
宋庠（宋代）

倦客睢园完，迎家越绝长。
聊甘督罚掾，羞比入赀郎。
汗竹书滕密，炊菰宴具香。
兰台英藻盛，方信乃宗强。
酒语联句，各分一字
严维（唐代）

山简酣歌倒接z5， ——刘蕃

看朱成碧无所知。 ——鲍防

耳鸣目眩驷马驰， ——谢良辅

口称童羖腹鸱夷。 ——严维

兀然落帽灌酒卮， ——沈仲昌

太常吏部相对时。 ——严维

藉糟枕麹浮酒池， ——丘丹

瓮间篱下卧不移。 ——吕渭

叫呼不应无事悲， ——郑概

千日一醒知是谁。 ——陈元初

左倾右倒人避之。 ——迥（失姓）
谢徐通叔
饶节（宋代）

麝香朱李小而香，白杏流沙昔未尝。好事北园高隐者，筠笼剪露寄禅房。
奉酬稚春梅花行
林亦之（宋代）

草堂梅花千万枝，新诗品题何太奇。
可怜一枝非凡群，赏心何人空自珍。
请与君谈别花人，如或见之当俯身。
西湖一带何苍茫，娟娟数枝临水傍。
上有幽人眉骨横，终日对花情意生。
花如秋月照芭蕉，人似春风吹野苗。
人与花枝自相亲，一篇至今吟如新。
胸中若有一点尘，纵对此花无精神。
平生不识市沽儿，四更诵书长苦饥。
摩挲此腹绕疎篱，笑折花枝花自知。
寄赵仰之
李之仪（宋代）

倾盖逢君亦偶然，埙篪今日似当年。仙风宛是金华旧，诗句分明历水传。

故国江山聊徙倚，深灯歌笑屡迁延。相思果许重相见，豫约严装报此缘。
杨子寺送彦猷阁老去年四月某别彦猷于京师到今适期年矣
刘敞（宋代）

一年再远别，尘世令人嗟。况复江湖永，空惊鬓发华。

青山浮海上，远水即天涯。出处俱萍泛，悬知后会赊。
送于知州
戴表元（宋代）

居官难得是全名，于守年多政转清。
身为素王扶坠户，手提赤转出饥坑。
使来公馆文书简，吏退私斋几砚横。
似此雍容好风度，天边看著绣衣行。
清明日得家书四首 其三
李纲（宋代）

欲归归未得，留滞绣江滨。感慨伤春望，侨居多北人。

苍生未苏息，黄屋尚蒙尘。王室艰危极，潸然泣老臣。
题义门胡氏华林书院
吴淑（宋代）

高隐仙山下，依山携草堂。
穷年乐石水，切意玩嫌缃。
竹径来嵇阮，鱼梁集惠庄。
论文探致极，寻古袭遗芳。
沉意诗书苑，游心翰墨场。
海鹏潜羽翼，露豹郁文章。
侠洽千门庆，联翩却桂香。
活和资胜景，变化得神方。
虚槛临寒水，平皋占夕阳。
溪云蒸柱礎，岚气润衣裳。
露叶飘书幌，风花落酒觞。
往还乘月喜，酬唱为春忙。
宗族传雍睦，门闾被宠光。
高情谁可及，积善不能量。
顾我何为者，多年别故乡。
他时归计遂，依附葺云房。
颂古十首
释云岫（宋代）

三月春风开牡丹，道人徒说看花还。
世间不是赵昌手，纵有丹青画亦难。
送黄龙晓禅师住观音颂
黄庭坚（宋代）

黄龙一卧十五年，搅潭惊起旧头角。
张公搅潭是好心，但向西头起风雹。
河阳新妇画蛾眉，老婆不可重新学。
长连体上铺棘针，满钵饭飣铁菱角。
有能欢喜受供养，聪明一一安排著。
张公若问解何宗，食月虾蟆救月弓。
酬张三十秀才见赠
司马光（宋代）

朴学居人后，清涂忝从先。
瓠因无用弃，木为不才全。
比得林泉趣，仍衣邑里贤。
自惭头半白，方解赋归田。
同陈明叔游湖作
朱南杰（宋代）

四月湖边冷若秋，先贤堂下系扁舟。
山头积翠来新意，波面飘红忆旧游。
无柰杨花欺倦客，已多荷叶护轻鸥。
堤边谁道春归了，犹有一声黄栗留。
游柏子潭伏读太祖皇帝神龙效灵碑
陈琏（明代）

此地曾经翠辇过，神龙率职效灵多。溥施甘雨回枯朽，尽使黎民乐太和。

圣制万年昭日月，奎星午夜烛山河。巍巍圣德同天大，汉主徒为沛上歌。
寄陈显仁秀才二首 其二
郭祥正（宋代）

自怜破甑已无堪，况复经年卧瘴岩。忽得新诗慰牢落，却疑仙露洒尘衫。
冬至侍班
周旋（明代）

佳期又遇一阳生，百辟趋朝贺圣明。大乐九成天上奏，祥云五圣日边呈。

履长共喜沾馀庆，报国难忘致太平。深愧相如宜病免，侍班何幸沐恩荣。
春日杂兴
陆游（宋代）

行人陌上思悠悠，十里斜阳古渡头。
一片落花无觅处，只教芳草管闲愁。
游万杉院 其一
王十朋（宋代）

谁栽沙苑千株柳，争似庐山万本杉。如欲岁寒长不改，更栽松柏满幽岩。
桃花三首 其一
刘敞（宋代）

消露浓霞满眼春，攀香弄影地无尘。仙源一入吾将老，不学武陵溪上人。
赋李士明古香
萧立之（宋代）

君家种桂知几年，轮囷老干秋风前。小山荒凉汨江冷，此树亦有幽人便。

君家读书今几世，持取科名如左契。他年留话与人间，王家种槐李家桂。
送陈季相还七闽
胡应麟（明代）

乍得溪头信，俄欣海上逢。云山偕独往，湖海狎高踪。

坐啸双黄鹄，归骑两赤龙。相携子骞侣，十日幔亭峰。
步寻竹潭
凌义渠（明代）

自可呼私路，翳然隐一泓。投钱听共汲，留影照微清。

竹气森能立，苔纹斜与萦。渟渟焉所托，漱入岕香生。
次零陵太守竞秀堂韵四首 其二
汪藻（宋代）

柳子当年亦好奇，衡阳丛桂手亲移。何如此地栽桃李，春到千岩万壑知。
题温日观葡萄
杨载（元代）

老禅嗜酒醉不醒，强坐虚櫩写清影。兴来掷笔意茫然，落叶满庭秋月冷。

醉中捉笔两眼花，倚檐架子敧复斜。翠藤盘屈那可辨，但见满纸生龙蛇。
同魏尔阜蒋前民登焦山
刘文炤（清代）

连朝阻雨瓜洲宿，雨霁同君共涉江。寒影一楼风色厉，惊涛两岸客心降。

悬崖树老根全拔，废苑钟销僧不撞。洞口至今留汉诏，高踪千载叹无双。
桂林怀李景魏
乐雷发（宋代）

阳华万叠云，无计得相寻。
所学皆时好，何人知尔心。
莎城百粤远，雪峤一翁吟。
已中怀人极，天寒奈水深。
颂古三十首 其十三
释怀深（宋代）

庞婆移转髻边梳，一段风流举世无。万事但将公道断，维那不用笔头书。
括滕王阁序用韵送夏见吾公祖年丈赍捧北上
霍与瑕（明代）

十旬胜会友如云，千里逢迎得旧群。
冈峦岛屿坐中分，襜帷暂驻乐同醺。
骖騑上路见吾君，清霜紫电王将军。
腾蛟起凤烂人文，赠言临别更慇勤。
渔舟唱晚忽分手，有怀投笔龙蛇走。
逸兴遄飞花傍柳，一言均赋射牛斗。
耸翠流丹光照缶，爽籁纤歌横浦口。
响穷彭蠡一尊酒。
明晨捧袂阿谁边，烟光潦水共长天。
仙人旧馆朱华前，衡阳雁断对愁眠。
奉承宣室正当年，青云壮志白云篇。
请缨天柱早加鞭，宇宙无穷十大千。
食笋时方正月 其七
袁宏道（明代）

曾踏山阴雨后春，猫头花笋贱如薪。陶家只栋破塘买，一日常番两替人。
颂古三十一首
释原妙（宋代）

死款都来一口供，情穷理极卒难容。
若将皮髓论高下，争见花开五叶红。
十月十五日右英夫人说诗令疏四首 其一 青童大君常吟咏
佚名（魏晋）

欲植灭度根，当拔生死栽。沉吟堕九泉，但坐惜形骸。
出门出
李佳（清代）

十五出门出，父母泣中堂。二十出门出，妻子悲空房。

三十出门出，儿女牵衣裳。出门既已苦，况复道路长。

道路三万里，不复见家乡。黄金络马头，青丝为马缰。

出出从此去，已去休旁皇。上堂别父母，父母愁未央。

入房别妻子，妻子悲断肠。出门别儿女，儿女询归装。

此去三万里，远道殊茫茫。黄河无舟楫，深山多虎狼。

绝域不通书，谁复知死亡。家居何不乐，耽此道路长。
妙庭观
范良龚（宋代）

我昔遨游周八极，玉京金阙俱经历。
翩然骑凤下瑶池，如与双经获相识。
双经侍燕王母旁，道貌方瞳照人碧。
玉笙吹彻奉琼觞，范子从旁丐馀沥。
东方曼傅谓余言，汝亦名在地仙籍。
凤城南望好溪山，此是元君故仙宅。
琉璃槃上存金鼎，鼎内丹砂如琥珀。
汝能服食早归来，与予同是逍遥客。
我时贪醉蟠桃春，不记当年说仙蹟。
一朝酒醒人世非，盘碎丹飞杳难觅。
香风堂上久徘徊，苏李题诗挂空壁。
孤云野鹤谩兴怨，我独摩挲问金狄。
世人劝我舐丹鼎，我亦何尝苦营役。
丈夫自有大还丹，得道不分今与昔。
诸暨道中早行
许及之（宋代）

飞雪夜无声，窗虚倍得明。司晨鸡有误，破梦蝶先惊。

何处吹烟湿，谁行马迹轻。篮舆吾未稳，愧尔仆夫征。
天窗
白玉蟾（宋代）

层头除却数条椽，政好临风对月眠。
行客只从门外过，岂知屋里有青天。
双沟晓行
黄朝宾（明代）

听鸡骑马出双沟，白草荒原绿未抽。吹面北风寒猎猎，不知春在帝王州。
念奴娇 寿叶文庄公夫人 耿清惠公女上舍晨母也
程敏政（明代）

奉萱堂上，人争道、七十古来稀有。满面春潮双鬓雪，天教乐寿。

清惠家风，文庄壸政，宦族传来久。喜逢诞日，婺星光，映台斗。

好是一颗明珠，三秋高捷，拟占青云首。膝下诸孙森立，綵服相辉左右。

东海桃红，洞庭橘熟，同荐松花酒。愿期千岁，瑶池重会金母。
穿山
陈蒙（宋代）

石门空虚谁凿辟，薜荔挂影苍苔积。
悬崖偃树鹘栖巢，古洞出云龙启蛰。
晓发嘉兴府
朱南杰（宋代）

晓发嘉兴府，人家门未开。
闸关船侧过，水涨堰平推。
浓绿暗官格，把红绽野梅。
城中箫鼓发，知是使君回。
题两桥
赵崇琏（宋代）

一溪夹道枕流水，上有两桥横绝流。
乌鹊互飞银汉夜，彩虹交映玉潭秋。
东西雨过苔痕润，左右晴分浪影收。
谁是当年题柱者，不应并驾到瀛洲。
焦山吸江亭二首 其二
孙觌（宋代）

万顷苍茫一岛孤，潭潭云海现毗卢。问君吸尽西江水，中有曹溪一滴无。
紫泽观
刘克庄（宋代）

修持尽是女黄冠，自小辞家学住山。
帘影静垂斜日里，磬声徐出落花间。
祭星绿简亲书字，避客青衣密掩关。
最爱粉墙堪试笔，苦无才思又空还。
和谢石湖先生寄二诗韵二首
杨万里（宋代）

康鼎才来顿解颐，卢能自笑未经师。
分无枫落吴江句，慱得池生春草诗。
木李抛将引琼玖，诗筒从此走符移。
蛤蜊龟壳非难辨，只问先生汗漫期。
柳梢青（咏海棠）
曾觌（宋代）

雨过风微。温泉浴倦，妃子妆迟。翠袖牵云，朱唇得酒，脸晕胭脂。

翠翠海燕新归。怎奈向、黄昏恁时。倚遍琼干，烧残银烛，花又争知。
长安早春
孟郊（唐代）

旭日朱楼光，东风不惊尘。公子醉未起，美人争探春。

探春不为醉，探春不为麦。日日出西园，只望花柳色。

乃知田家春，不入五侯宅。
句
释惠崇（宋代）

景霁云回合，秋生树动摇。
悼栖真古帆和尚
释云岫（宋代）

高梧枝折凤皇飞，山色凝愁似死灰。
惆怅暮春风雨暗，百禽多噪闹芳菲。
乙酉除夕
窦光鼐（清代）

守岁炉存火，登盘味只辛。即辞今夕腊，无那故园春。

盥荐添亡弟，音书滞老亲。强欢裁吉语，掩泪已沾巾。
予方卧病税院刘君以画梅坚索诗口占遣之
牟巘五（宋代）

今年四野赤如赭，安有吟情至此花。
何况病夫空百妄，只於真实认根芽。
寿程宰三首
洪咨夔（宋代）

作县如弄潮，莫汲半呷水。
红旗上岸来，喝采沙河市。
拈取第一筹，细柳天风裹。
睡起
刘秉忠（元代）

连岁驱驰万里程，碧台歌舞笑争名。山中猿鹤丹心在，塞上风烟白发生。

对客倦谈当世事，向人难悉未归情。雪花乱打西窗急，总似芭蕉夜雨声。
次韵陈彦实游罗汉寺
俞德邻（宋代）

林泉近城市，而无城市人。携壶散游屧，心境同一春。

何必事幽讨，辞家入西秦。西秦苦迢递，劳我金闺身。

不如远公社，醉倒人不嗔。百年电明灭，万事蠖屈伸。

所以古达士，死葬陶者邻。或者为瓮盎，尚得日饮醇。

岂比夷与齐，忍饥以求仁。吾生幸未化，有酒勿厌频。

一杯复一杯，浩歌落梁尘。但问客醉醒，不问疏与亲。

君看北邙墓，松柏多为薪。
观陆士龙作顾彦先妇答夫二首有感韵
戴复古（宋代）

北风吹岁暮，空闺独栖止。
夙兴泪盈掬，夕息梦千里。
妾生胡不仁，失身从浪子。
嚼檗苦我心，餐冰噤我齿。
离异何足愁，险涩可胜纪。
寄书西飞雁，反覆话终始。
数陪李梓州泛江，有女乐在诸舫，戏为艳曲二首赠李
杜甫（唐代）

上客回空骑，佳人满近船。江清歌扇底，野旷舞衣前。

玉袖凌风并，金壶隐浪偏。竞将明媚色，偷眼艳阳天。

白日移歌袖，清霄近笛床。翠眉萦度曲，云鬓俨分行。

立马千山暮，回舟一水香。使君自有妇，莫学野鸳鸯。
玄元皇帝应见贺圣祚无疆
赵铎（唐代）

圣主今司契，神功格上玄。岂唯求傅野，更有叶钧天。

审梦西山下，焚香北阙前。道光尊圣日，福应集灵年。

咫尺真容近，巍峨大象悬。觞从百寮献，形为万方传。

声教唯皇矣，英威固邈然。惭无美周颂，徒上祝尧篇。
饮兴道观有感五首
方回（元代）

仙洞春深长薜萝，杜鹃花发蕙风和。
善门有后浇松早，贫户无忧卖笋多。
万古销沈终冢墓，二仪开辟几干戈。
情知来去皆非实，醉后犹能作此歌。
题吴怀德宪副秋江独钓图时吴将致政
苏葵（明代）

银河夜落秋江清，寒潭百丈玻璃明。蛟龙水底卧不稳，踊跃化作苍髯卿。

老枝怪干擎日月，材骇匠石参苍冥。矶头暖石正当荫，鸥鹭时据无人争。

此翁蝉蜕天地窄，离形去智同庄生。手持钓竿袅苍玉，直钓不饵丝纶轻。

素书几叶披不停，鳜鲈有无何足惊。野云作伴飏孤影，海鹤知心鸣一声。

君不见元真子，又不见严子陵。烟波万顷管不尽，一蓑不换三公荣。

苕溪有客原藏名，龙眠预写归舟青。山深日日市朝远，太史无烦占客星。
别张袁州五首
彭龟年（宋代）

平生学不力，莫移资禀偏。
疏愚寡周防，戆直绌巧谝。
出身仕官府，何幸依仁贤。
朴樕本无庸，刻画几成妍。
江湖政浩荡，云汉难攀缘。
何以慰我思，一语当韦弦。
又次韵五首
张嵲（宋代）

行尽炎荒路向东，蛮村戍鼓夜逢逢。
惜无王朔同登望，骑气应须似白虹。
明贤象牙章歌
弘历（清代）

古有刻玉为六玺，是为天子之宝瑞。炎刘以降铜印传，上自公侯下郎吏。

牙门部曲行军符，以昭信守别真伪。抑埴亦复誇象齿，制巧用便钗脚利。

何人好古比集狐，明贤历历著名氏。貂珰但知金玉重，弃置尚方之敝笥。

我偶发视识旧物，乃命文臣重排次。徵明父子为巨擘，太原王宠包山治。

墨林鉴赏最精当，幼于雅抱山林志。屈指鸿儒凡几辈，如在一堂相把臂。

文苑盛事有如此，金薤连城逊美萃。龟坛螭纽无不具，大小鸟篆咸该备。

锦囊檀匣允所宜，肯教俗物同滥厕。名章幸得归九重，不然优孟风应炽。

不然优孟风应炽，嗟嗟刚卯翻增愧。
更漏子 梦寤
梁清标（清代）

夜儿长，风儿细。吹入孤眠春思。青镜畔，玉楼中。枕函有路通。

横青雁，黄昏雨。梦里不知客苦。情脉脉，意迟迟。迷离乍醒时。
庐山杂兴 其七
释道潜（宋代）

中岩不知暑，但觉昼景长。朝来出孤定，踽踽行西冈。

风泉漱石齿，松雨飞苍苍。猿鸟亦我喜，鹿麋还相将。

乔林积翠下，粲然瞩孤芳。冉冉抱绝格，霏霏浮暗香。

山祇善守护，每吐云雾藏。寄言樵苏子，慎勿轻摧伤。
舟中无事戏拟古乐府杂体遗意十八首 其十 霹雳引
邓云霄（明代）

愁人苦病暍，炎峤只闻雷。渴想阴宫餐积雪，狂思散发临高台。

南来有客抱琴至，泠泠色挟清商气。调轸林生少女风，扣弦指下奔丰隆。

镗鎝砰駖声震野，疾可破山缓堕瓦。四座横飞赤电光，堂坳潦涨恨无梁。

火龙抑首下西陆，风雨潇潇一榻凉。罢琴云气犹缠指，壮士闻之按剑起。

直当叱咤驰千里，翻身暍病霍然已。
浣溪沙（柳）
曹冠（宋代）

翠带千条蘸碧流。多情不解系行舟。章台惜别恨悠悠。

湿雨伤春眉黛敛，倚风无力舞腰柔。丝丝烟缕织离愁。
芦台四景 其三 盘古沟壑
马政（明代）

水满平渠草满丘，土人知祀不知由。闲将帝纪从头数，原在庖牺最上头。
过诃林访智海上人
周子显（明代）

趺坐皈依正觉前，遥从方外叩诸天。冥心悟入莲花藏，顶礼香诸翡翠烟。

定后钵龙长护法，谭空林鸟似窥禅。祥河河却尘根净，共洒醍醐遍大千。
无文上人舍财鸠工建新安桥普济众生闻者赞叹随喜赋诗一首
陆文圭（元代）

高僧自有神通力，杖锡横空搭两堤。会见大夫乘驷马，宁无学士助腰犀。

一溪帆影浪花转，百尺栏杆石笋齐。有客天津闲信步，杜鹃声里夕阳西。
依韵和达观文鉴雨中见怀
梅尧臣（宋代）

出浦候波平，石尤风未止。
密雨长蒲牙，轻泥随燕子。
寒侵远客衣，岸起新痕水。
各各欲还山，还山能几里。
秋日遣兴
孙应时（宋代）

门前白水映青山，草满荒庭书掩关。
莫恨穷居穷到骨，平生未有此情间。
杨公懿得颍人惠糟粕分饷并遗杨叔恬
梅尧臣（宋代）

头尾接清淮，淮鱼日登网。
吴莼芼羹美，楚糟增味爽。
云谁得嘉贶，曾靡独为享。
乃知不忘义，分遗及吾党。
菩萨蛮八首 其二
余一鳌（清代）

思君不见迢迢鲤。梦中得句为君起。携手忆河梁，月圆人影双。

相逢须下马，别泪临岐洒。何处是归程，低头闻雁声。
赋新茶
李曾伯（宋代）

建岭人夸第一纲，湘中热后已先尝。
虽然声价殊官焙，反觉山家气味长。
酬方山人访东山旧隐见寄
李时行（明代）

君向东山去，怀予旧赏踪。移舟经剡水，开榻对稽峰。

夜色溪边月，秋声涧底松。清谈支许会，何日更相从。
大云寺二十韵
元稹（唐代）

地胜宜台殿，山晴离垢氛。现身千佛国，护世四王军。

碧耀高楼瓦，赪飞半壁文。鹤林萦古道，雁塔没归云。

幡影中天飏，钟声下界闻。攀萝极峰顶，游目到江濆。

驯鸽闲依缀，调猿静守群。虎行风捷猎，龙睡气氛氲。

获稻禅衣卷，烧畬劫火焚。新英蜂采掇，荒草象耕耘。

钵付灵童洗，香教善女熏。果枝低罯罯，花雨泽雰雰。

示化维摩疾，降魔力士勋。听经神变见，说偈鸟纷纭。

上境光犹在，深谿暗不分。竹笼烟欲暝，松带日馀曛。

真谛成知别，迷心尚有云。多生沉五蕴，宿习乐三坟。

谕鹿车虽设，如蚕绪正棼。且将平等义，还奉圣明君。
十五日玉山道中见文蔚买酒送之
韩淲（宋代）

雪岭吹寒雾，行田过远村。班荆得佳士，促席置清尊。

官业从兹始，离怀不用论。洋洋晁董对，指日上金门。
令节即事简晞仲德施
胡寅（宋代）

寒食清明节令佳，禁烟遗俗渺天涯。
清醇只向丹田暖，料峭犹烦翠幕遮。
长短骤看森雨笋，高低难觅旋风花。
小斋寂寂谁为伴，水底初闻两部蛙。
偈颂一百一十七首
释绍昙（宋代）

国有世臣，伊周是则。
神政冰清，忠谟鲠直，
存方寸地子孙耕，黍稷非馨深种德。
美则美矣，这争如何。
巨闢十三华藏界，藏身无变海腾波。
赠元秘书
崔峒（唐代）

旧书稍稍出风尘，孤客逢秋感此身。秦地谬为门下客，

淮阴徒笑市中人。也闻阮籍寻常醉，见说陈平不久贫。

幸有故人茅屋在，更将心事问情亲。
柱上诗
巴陵馆鬼（唐代）

爷娘送我青枫根，不记青枫几回落。

当时手刺衣上花，今日为灰不堪著。
碧户
张佖（宋代）

碧户扃鱼锁，兰窗掩镜台。
落花疑怅望，归燕自裴回。
咏絮知难敌，伤春不易裁。
恨从芳草起，愁为晚风来。
衣惹湘云薄，眉分楚岫开。
香浓眠旧枕，梦好醉春杯。
小障明金凤，幽屏点翠苔。
宝铮横塞雁，怨笛落江梅。
卓氏仍多酒，相如正富才。
莫教琴上意，翻作鹤声哀。
晚鸥
梅尧臣（宋代）

晴川带微阳，鸥鸟双飞去。
双飞如有归，并宿向何处。
汀寒雾幂历，永落沙沮洳。
不避近行舟，应知心寡虑。
野步十首 其七
陈普（宋代）

流水数株残柳，西风两岸芦花。荒草客愁远道，夕阳牛带归鸦。
早梅
胡寅（宋代）

何事悲摇落，空林有早春。
光辉一笑粲，领略万花新。
看去疑山雪，攀来效席珍。
妙香风送远，秀影月传真。
肌冷冰难斲，妆初粉未匀。
商量开瘦蕊，剩得占芳辰。
烛影摇红·绿净湖光
懒堂女子（宋代）

绿净湖光，浅寒先到芙蓉岛。谢池幽梦属才郎，几度生春草。尘世多情易老。更那堪、秋风袅袅。晓来羞对，香芷汀洲，枯荷池沼。恨锁横波，远山浅黛无人扫。湘江人去叹无依，此意从谁表。喜趁良宵月皎。况难逢、人间两好。莫辞沉醉，醉入屏山，只愁天晓。
送陆务观赴七闽提举常平茶事
周必大（宋代）

暮年桑苎毁茶经，应为征行不到闽。
今有云孙持使节，好因贡焙祀茶神。
谢三门提举辇运宋叔达郎中寄古碑杂言
强至（宋代）

长安古名都，汉唐以来帝王宅。
当时高冠大带接迹公卿间，声名大半文章伯。
能书万变轶出意象外，那局体法就常格。
杰词精翰在处勒琬琰，从此关西富碑石。
咸阳原头螭蟠龟负不知数，风雨皴剥尘土蚀。
荒郊坏宇大者卧榛莽，小者老祠佛庙往往龛屋壁。
忆初来长安，于此心颇溺。
朝披夕购自忘倦，一纸不吝百金易。
岂惟读辞玩点画，汉唐往事皆历历。
始者累一以至百，今既累百至千未免广搜觅。
古人载书兼两惧猜谤，今我车载不足更囊积。
中郎知我有碑癖，封寄数本跨数驿。
中郎中郎虽欲遂愚癖，愚也字学不进，
文格不长，翻愧嗜此苦无益。
虽然古人亦或有所嗜。又恐一朝舍此愚意无以适。
碑乎誓将蓄汝永吾好，不已圣犹贤博奕。
听隐士琴
黄裳（宋代）

心手相忘到混成，又非湘瑟与秦筝。秋来独坐水边石，古往谁秦弦上声。

易度寸心閒有味，难谐群耳淡无情。夕阳回首山犹好，更起松风一段清。
男洛神赋
柳如是（明代）

格日景之轶绎，荡回风之濙远。
縡漴然而变匿，意纷讹而鳞衡。
望便娟以熠耀，粲黝绮于琉陈。
横上下而仄隐，寔澹流之感纯。
配清姓之所处，俾上客其逶轮。
水集集而高衍，舟冥冥以伏深。
虽藻纨之可思，竟隆杰而飞文。
骋孝绰之早辩，服阳夏之妍声。
于是徵合神契，典泽婉引。
揽愉乐之韬映，撷凝贝而难捐。
四寂漻以不返，惟玄旨之系搴。
听坠危之落叶，既萍浮而无涯。
临汜藏之萌濭，多漎裔于肆掩。
况乎浩觞之猗摩，初无伤于吾道。
羊吾之吟咏，更奚病其曼连。
善憀慄之近心，吹寒帷之过降。
乃瞻星汉，溯河梁。
云馺嵃而不敷，波窲杂以并烺。
凄思内旷，槭理妙观。
消矆崒于戾疾，承辉嫭之微芳。
伊苍傃之莫记，惟隽朗之忽忘。
惊淑美之轻堕，怅肃川之混茫。
因四顾之速援，始嫚嫚之近旁。
何熿耀之绝殊，更妙鄢之去俗。
匪榆曳之嬛柔，具灵矫之烂眇。
水气酷而上芳，严威沆以窈窕。
尚结风之栖冶，刻丹楹之纤笑。
纵鸿削而难加，纷琬琰其无睹。
凫雁感而上腾，潾灦回而争就。
方的砾而齐弛，遵襳瞹以私纵。
尔乃色愉神授，和体饰芬。
启奋迅之逸姿，信婉嘉之特立。
群妩媚而悉举，无幽丽而勿臻。
椩乎缈兮，斯因不得而夷者也。
至其浑摅自然之涂，恋怀俯仰之内。
景容与以不息，质寄焕以相依。
庶纷郁之可登，建艳蔤之非易。
愧翠羽之炫宣，乏琅玕而迭委。
即瀖妙之相进，亦速流之诡词。
欲乘时以极泓，聿鼓琴面意垂。
播江皋之灵润，何瑰异之可欺。
协玄响于湘娥，匹匏瓜于织女。
斯盘桓以丧忧，雕疏而取志。
微扬蛾之为愆，案长眉之瞴色。
非彷佛者之所尽，岂漠通者之可测。
自鲜缭绕之才，足以穷此烂漾之熊矣。
题金轮峰塔院四首
释函是（明代）

吾犹昔人非昔人，欲话难酬旷劫春。叶落归根他日事，只今谁与续前因。
舟中怀长孙超恒时新任藁城令
杨汝谷（清代）

汝始分符去，吾才买棹归。纵然违祖膝，犹喜近亲闱。

法立奸胥畏，心清案牍稀。此方经巨浸，轸恤念民依。
题钓台二首
罗大经（宋代）

讲磨潜佐汉中兴，岂是空标处士名。
堪笑史臣无卓识，却将周党与同称。
和张伯子韵
虞俦（宋代）

士流竞弹冠，州牧纷劝驾。
器识在所先，文艺乃其亚。
朅来同抱关，因得奉馀暇。
软语杂嘲谑，小酌见蕴藉。
官禁不通风，门键那容罅。
豹斑纵未窥，鲸背几思跨。
君来怪已三，我到嗟方乍。
前头万木春，当户三星夜。
弃甲勿复来，背城宁一借。
新诗抵骊珠，归橐何妨诧。
桑
陶梦桂（宋代）

密叶柔条绿更腴，几年培植费工夫。
牡丹剩费医治力，曾有丝毫利益无。
浪淘沙（次韵示弟观）
陈著（宋代）

春事紫和红。蜂蝶争丛。消磨多少看花翁。不用借他炊黍枕，何梦非空。茅屋菜畦中。村瓮醅浓。醉时啼鸟唤惺忪。不道白头添一岁，舞月歌风。
次韵德孺感兴二首
黄庭坚（宋代）

眼前尝废忘，事往更追寻。
爱酒陶元亮，著书王仲任。
寒蒲虽有节，枯木已无心。
客至还须饮，逢欢起自斟。
柳州二月榕叶尽落偶题
陈䞇（明代）

山城春尽意凄凄，迢递秦关望去迷。雨后满庭榕叶落，不堪时听越禽啼。
端午
陈宓（宋代）

雨淬菖蒲剑，云荣角黍丝。
光阴惊老大，节物媚童儿。
谗口千年恨，怀贤一日思。
兰蒿无好丑，采系用逄时。
辛丑季夏三日
张鹏翮（清代）

七十三龄岁月长，思归未遂鬓如霜。一生淡泊无忧惧，乐得清贫晚更香。
和厚卿雨凉午睡二首
郭印（宋代）

疾风吹雨打窗时，客睡昏昏半下帷。
快意平生浑一榻，是中真乐几人知。
再过阳朔寄人
陶弼（宋代）

昔日儒衫今武车，重来耆老尚奔趋。
后人相继皆清德，小吏回看半白须。
条教谩为新楷法，官资犹作旧称呼。
里门不闭田畴辟，好买丹青别画图。
满庭芳 其一 感旧，并索济生和章，用秦少游别意韵
李刚己（清代）

绕地歌清，连天月皎，秋风又到都门。章台花下，几度共清樽。

最忆天津道上，醉梦里、丝管纷纷。酒醒处，匝船蒲苇，镫火出荒村。

伤魂。才几日，胜游雨散，故侣星分。试樽前检点，几辈犹存。

回首旧游何处，三年事、一梦无痕。莫惆怅，寒鸦疏木，风雨送黄昏。
送元修归广东
韩元吉（宋代）

十年门户苦彫零，屈指天涯几弟兄。
羁旅可堪怀世事，典型谁弟振家声。
惊心朔岸秋风急，极目南溟瘴雾横。
好过贪泉未应酌，少年游宦要冰清。
郊庙朝会歌辞建隆乾德朝会乐章二十八首
佚名（隋代）

尧天协纪，舜日扬光。
淑慎尔止，率由旧章。
佩环济济，金石锵锵。
威平炳焕，至德昭彰。
渔歌子·西塞山前白鹭飞
张志和（唐代）

西塞山前白鹭飞，桃花流水鳜鱼肥。
青箬笠，绿蓑衣，斜风细雨不须归。
春暮寄杜嘉兴昆弟
武元衡（唐代）

柳色千家与万家，轻风细雨落残花。

数枝琼玉无由见，空掩柴扉度岁华。
和伯少颖迂仲将归福唐偶成数诗欲奉寄无便未果也辰叔常季南还因以奉送 其三
吕本中（宋代）

闽山固多奇，闽士亦多杰。弱水不胜舟，有此积立铁。

胡刘守节意，亦岂待言说。堂堂混众流，此固不得折。
与黄一秀才辈雨夜浮亭集宴忆郑二宣
林鸿（明代）

香灺灯残意万重，与君共忆远游踪。尺书不到惊春雁，樽酒相逢话夜钟。

风动栎枝翻暗鹊，雨深莎井响鸣蛩。自惭浅薄谁招隐，尚掩丘樊学卧龙。
五月九日甲子至月望庚午大雨水不已十首
方回（元代）

陆走无非水，楼居并是泥。
褰裳难跋涉，执盖困扶携。
国虑白圭壑，城危智伯堤。
旸乌果安在，转觉漏天低。
商学士画云壑招提歌
柳贯（元代）

高为巅峰下为壑，群木惨惨风欲作。浮红动翠何许似，别崦残云明佛阁。

眼中疑此洛南山，咫尺便到龙门湾。暗潮已落州渚出，新月未上渔樵还。

商侯胸有群玉府，借酒时时一轩露。延春阁下墨淋漓，馀情亦及沧洲趣。

好山好水如高人，岂直貌敬将心亲。平生几梦奉先寺，不知猿鸟犹相嗔。

君不见饮酒吟诗狂太白，曾是匡山读书客。泥涂失脚走憧憧，岁晚看云情脉脉。

生今益壮业益修，未可造次思岩幽。披图渍墨歌远游，我无桓玄寒具油。
【黄钟】红锦袍_那老子彭泽
未知作者（元代）

那老子彭泽县懒坐衙，倦将文卷押，数十日不上马，柴门掩上咱，篱下看黄
花。爱的是绿水青山，见一个白衣人来报，来报五柳庄幽静煞。
【浦印亢厥令】
春夏间，遍郊原桃杏繁，用尽丹青图画难。道童将驴鞴上鞍，忍不住只恁般
顽，将一个酒葫芦杨柳上拴。
和唐英韵
袁说友（宋代）

客久催归驭，愁牢近大杯。
骊驹勤咏叹，行李尚淹回。
皇甫有书至，盖公何日来。
巾车莫濡滞，只此趣盐梅。
代和陈郎中丹桂三首
陈耆卿（宋代）

露沐烟梳冉冉时，朗然新月似蛾眉。
傍人尽向天边觅，不信蟾宫在树枝。
秋英十咏 其九 红蓼
弘历（清代）

那论深红更浅红，水滨吹老鲤鱼风。汀荷败绿江蘋白，著点容华媚镜空。
铭座六言二首 其一
刘克庄（宋代）

象防吊露埋齿，麝以香闻割脐。群儿争放纸鹞，老子宁为木鸡。
次韵顺之奏雅四首
邓肃（宋代）

梦蝶庄周心槁木，入柳穿花本无欲。
杯酒行春当此时，忽遇清明一百六。
关山良跋涉次杜少陵新安吏韵
张萱（明代）

关山良跋涉，草木疑皆兵。羽书已狎至，尺伍皆中丁。

闾左及闾右，制挺无留行。苍头尽特起，赳赳称干城。

贫家不惜力，富室皆为俜。共说从军乐，满路欢呼声。

赴急奋不顾，笑指阵云横。回头向闺妇，为道征夫情。

后有霍骠骑，前有赵营平。贾勇书摩垒，衔枚夜斫营。

一日献三捷，执丑还神京。采薇咏靡盬，江汉歌明明。

共拜武功爵，不用孔方兄。
同张羽王梁公智步双河庵堤上
黎民表（明代）

凭眺非无地，偏寻一径幽。风花过净院，芦荻满汀洲。

月渐中宵减，人嗟两鬓秋。负羁将谪宦，俱厌五陵游。
木兰回跸驻避暑山庄作
弘历（清代）

木兰廿日事秋蒐，临乐何曾忘运筹。去盼佳音回尚尔，今看美景昨如流。

叠峰锦树红赢绿，落峡琴泉沉且浮。似此溪山可孤负，三朝合著翠华留。
上巳日赐太师
赵佶（宋代）

金明春色正芳妍，修禊佳辰集众贤。久矣愆阳罹暵旱，沛然膏众润农田。

乘时剩挟花盈帽，胥乐何辞酒满船。所赖燮调功有自，伫期高廪报丰年。
颂古三十八首 其三十三
释慧方（宋代）

东岭西岩路暗通，有谁曾见老乾峰。云门把手虽同步，白云飞盖月含空。
桃花岭
赵以文（清代）

暮宿岭下村，晓度村边岭。危磴多盘纡，群峰竞秀颖。

层叠耸崚峋，周遭俯清迥。肩舆一径通，亭午欣跻嵿。

石乱溪泉喧，烟深崖树暝。古藤垂复缠，苦竹欹且挺。

回看晓来途，苍茫隔云影。阴风欻吸来，寒气侵衣领。

空忆桃花春，萧萧山谷冷。冲寒陟崎岖，局蹐不遑骋。

心神已屡惊，吁嗟乎险境。如彼九折坂，乘险语堪省。

长啸《归去来》，明湖理烟艇。